### SYDDANSK UNIVERSITET 4. december 2015

Det humanistiske fakultet GS

Referat af institutledermøde den 23. november 2015.

Til stede var: Dekanen, Lars Grassmé Binderup, Steffen Nordahl Lund, Jesper Carlsen, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Specialkonsulent Klaus Thomsen deltog i behandlingen af dagsordenens punkt 5.

Repræsentanter for Danish IAS, co-director Francesco Sannino, co-director Thorbjørn Knudsen, dekan Nikolaj Malchow-Møller og centeradministrator Charlotte Gøbel deltog i dagsordenens punkt 6.

Ad 1. Godkendelse af referat af mødet den 20. oktober og 4. november 2015.

Godkendt.

Ad 2. Vejledningsomfang for specialer.

Institutlederkredsen godkendte på møde den 9. september 2015 vejledningsnorm for specialer: BA 6 timer) og KA (10 timer).

Institutlederkredsen gendrøftede beslutningen om fastsættelse af vejledningsnormen for specialer (KA). Beslutningen blev fastholdt. En fælles udmelding om, at de studerende har krav på 10 timers vejledning for kandidatspecialer, sendes igen.

Ad 3. Årsrapporten 2015.

Institutlederne blev bedt om at fremsende informationer om særlige forskningsresultater og partnerskaber, som de ønsker fremhævet i Årsrapporten 2015. Dekanen prioriterer de indkomne data inden fremsendelse til Rektorsekretariatet.

Ad 4. Forslag til æresdoktorer.

Dekanen orienterede om processen. Muligt emne blev drøftet.

Ad 5. Økonomi.

Specialkonsulent Klaus Thomsen gennemgik budgettet for 2016 og overslagsårene 2017-19. Direktionen indstiller til bestyrelsen, at forskningsbevillingen i overslagsåret 2019 reduceres med 8-10 mio. kr. på alle fakulteter.

Dimensionering og årligt omprioriteringsbidrag på 2 % er indregnet fra 2016 – 2018. I 2016 er omprioriteringsbidraget placeret på færdiggørelsesbonus, og dette medfører drastisk fald i 2016. Et fald der fortsætter i 2017 og 2018. Omprioriteringsbidraget dækkes i 2016 af SDU’s reserve. Fakulteterne skal selv dække omprioriteringsbidrag i overslagsårene 2017-2019. I 2019 forventes takstgruppe 1 uddannelser at falde tilbage på det gamle niveau, d.v.s. -5.000 kr./STÅ. En stigende omsætning på den eksternt finansierede forskning er lagt ind med 5 mio. kr. årligt i overslagsårene.

Den nye rammemodels incitamentsstruktur blev kort berørt.

Ad 6. Danish IAS.

Dekan Nikolaj Malchow-Møller orienterede om Danish IAS og de tanker, der ligger bag etableringen af et tværgående eliteforskningscenter. Målet er at tiltrække excellence forskere på henholdsvis senior- og juniorforskerniveau og fremme samarbejde på tværs af fakulteter. Disse forskere er tilknyttet Danish IAS, men er ansat ved det respektive institut. Denne model forventes at have en afsmittende effekt i de faglige miljøer og dermed øge selvforståelsen.

Co-director Francesco Sannino og co-director Thorbjørn Knudsen præsenterede Danish IAS, herunder processen i forhold til tiltrækning af excellence forskere; gæsteforelæsninger; inddragelse af H.C. Andersen Academy i Danish IAS; evaluering m.m..

Præsentationen gav anledning til spørgsmål om ledelsens sammensætning og repræsentation af alle fakulteter; sikring af medejerskab og deltagelse i aktiviteter på de respektive fakulteter; lønvilkår; nybygning; åbningstidspunkt samt evaluering af Danish IAS i forhold til mission og vision.

Dekan Nikolaj Malchow-Møller afsluttede præsentationen med et ønske om, at også det humanistiske fakultet vil indgå i et samarbejde med Danish IAS og understøtte excellent forskning samt højere ranking af SDU.

Dekanen fandt, at det var en fremragende ide og de udfordringer, man måtte støde på, må kunne løses.

Ad 7. Samspil mellem fakultet og Cortex Lab.

Punktet behandles på møde den 8. december 2015.

Ad 8. Eventuelt.

Dekanen orienterede om status for strategiprocessen 2016-19. Der udsendes en mail med præcisering af institutledernes opgaver i denne proces.

Anne Jensen efterlyste en fælles strategi i lyset af de lokalemæssige udfordringer institutterne møder.

Med venlig hilsen

Simon Møberg Torp

dekan